## Daniele Gatti dirigix la integral simfònica de Brahms amb l’Orquestra de la Comunitat Valenciana en Les Arts i en l’Auditori de Castelló

*** El mestre italià, un dels grans noms del circuit, és considerat el gran intèrpret de Brahms de la seua generació
* València i Castelló de la Plana acullen, la setmana que ve, sengles cicles simfònics de Daniele Gatti**

El director d’orquestra Daniele Gatti dirigix, esta setmana, la integral simfònica de Johannes Brahms amb l’Orquestra de la Comunitat Valenciana (OCV), en sengles cicles en el Palau de les Arts Reina Sofia (18 i 20 de novembre) i en l’Auditori de Castelló (19 i 21 de novembre).

Després de l’apoteòsic debut de Sir John Eliot Gardiner este passat dimecres, ‘Les Arts és Simfònic’ continua amb la seua ambiciosa programació que reunirà batutes del circuit internacional al capdavant de l’OCV amb algunes de les obres més desafiadores del repertori.

Després del seu impressionant *Rèquiem* de Verdi, amb el qual va clausurar la temporada 2020-2021, Daniele Gatti protagonitza una de les cites imprescindibles per als melòmans en el vinté aniversari de la Fundació de Les Arts i de la creació de l’OCV amb un autèntic *tour de force* reservat a les grans orquestres del circuit internacional.

El mestre italià és considerat el gran intèrpret de la seua generació del llegat simfònic de Brahms. Així ho testifiquen la crítica i el públic, que s’han rendit davant de les seues lectures amb les filharmòniques de Berlín i Viena o la Concertgebouw d’Amsterdam, agrupacions estretament lligades a l’obra del compositor alemany.

L’Orquestra de la Comunitat Valenciana se suma, així, a este selecte grup de formacions, amb una setmana intensa que començarà el dimarts 18 de novembre, amb el primer dels concerts en l’Auditori de Les Arts, amb la primera i tercera simfonies. L’OCV i el mestre italià repetiran el programa el [dimecres 19, a Castelló de la Plana](https://ivc.gva.es/val/musica-val/programacio-musica/orquestra-de-la-comunitat-valenciana-4t25-2-v) (19:30 hores).

El dijous 20, Daniele Gatti completarà el cicle a València amb la direcció de la segona i quarta simfonies per a concloure la integral de Brahms el [divendres 21](https://ivc.gva.es/val/musica-val/programacio-musica/orquestra-de-la-comunitat-valenciana-4t253-v), a Castelló de la Plana.

Les entrades per als concerts d’este dimarts i dijous en Les Arts es poden adquirir a través dels diferents canals de venda del teatre: taquilles, la línia de venda 96 197 59 00 i la web de [Les Arts](https://www.lesarts.com/).

Fecha: 15/11/2025